  Туспуктэм: ИА «Удмуртия» Майя Бывальцева София Хохрякова Удмуртиын улосвыллы тӧроез быръёнъёс ортчемен лыдъясько, элькунлы кивалтӥсе выльысь быръемын Александр Бречалов. Со пумысен пуктэтэз 14-тӥ куарутолэзе Удмуртиысь Быръёнъёсъя валтӥсь ӧрилэн кенешоназ кинюртӥзы. «Единая Россия» партиен ӵектэм Александр Бречалов 298 сюрс 822 куараосты люказ, со куара сётонэ пыриськемъёс пӧлысь 64,37 процентэз. Мукет кандидатъёс куспын куараос тазьы люкиськизы: Александр Сыров  (КПРФ) – 19,79 процент, Тимур Ягафаров (ЛДПР) – 9,79 процент, Вадим Белоусов («Справедливая Россия – за правду») – 3,31 процент. Тодэ вайытом, Удмуртилы тӧроез быръёнъёсын куара сётон 9-11 куарусёнэ ортчиз. Кункатэн сётэм эрикрадзэс 39,79 процентэз бырйисьёс быдэстӥзы. Нялтас вераса, 2017-тӥ арын улосвыл кивалтӥсез быръёнъёсы 34,55 процентэз бырйисьёс пыриськизы. Александр Бречаловлы 78,16 процентэз дурбасьтӥзы. Тегъёс: быръёнъёс АлександрБречалов Удмуртия  